Az Európai Parlament állásfoglalása

( 2010. május 5.)

az Európai Unió 2008-as pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, I. szakasz – Európai Parlament

AZ EURÓPAI PARLAMENT,

tekintettel az Európai Unió 2008-as pénzügyi évre vonatkozó általános költségvetésére [1],

tekintettel az Európai Közösségek 2008-es pénzügyi évre vonatkozó végleges éves beszámolójára – I. kötet (SEC(2009)1089 – C7-0173/2009) [2],

tekintettel a 2008-as pénzügyi évre vonatkozó, a költségvetési és pénzgazdálkodásról szóló jelentésre, I. szakasz – Európai Parlament [3],

tekintettel a belső ellenőr 2008-ra vonatkozó éves jelentésére,

tekintettel a Számvevőszéknek a 2008-as pénzügyi évre vonatkozó költségvetés végrehajtásáról szóló éves jelentésére az ellenőrzés alá vont intézmények válaszaival együtt [4],

tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti nyilatkozatára [5],

tekintettel az EK-Szerződés 272. cikkének (10) bekezdésére és 275. cikkére, és az Európai Unió működéséről szóló szerződés 314. cikkének (10) bekezdésére és 318. cikkére, valamint az Euratom-Szerződés 179a. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom rendeletre [6] (költségvetési rendelet) és különösen annak 145., 146. és 147. cikkére,

tekintettel az Európai Parlament költségvetésének végrehajtásáról szóló belső szabályzat 13. cikkére [7],

tekintettel a költségvetési rendelet 147. cikkének (1) bekezdésére, amelynek értelmében minden európai uniós intézmény köteles megtenni a megfelelő lépéseket az Európai Parlament mentesítési határozatát kísérő észrevételek nyomon követésére,

tekintettel a 2008-as költségvetési eljárás vonatkozásában a II., IV., V., VI., VII., VIII. és IX. szakaszokra vonatkozó iránymutatásokról és az Európai Parlament előzetes költségvetési javaslattervezetéről (I. szakasz) szóló, 2007. március 29-i állásfoglalására [8],

tekintettel eljárási szabályzata 77. cikkére és 80. cikke (3) bekezdésére, valamint VI. mellékletére,

tekintettel a Költségvetési Ellenőrző Bizottság jelentésére (A7-0095/2010),

A. mivel "a polgároknak jogukban áll tudni, hogy mire költik az általuk befizetett adókat és hogyan élnek a politikai szervek a rájuk ruházott hatalommal" [9],

B. mivel a "fékek és ellensúlyok" elve alapvető jelentőségű a decentralizált pénzgazdálkodás jellemezte intézményekben, és mivel ezt az elvet a belső ellenőrzési keret és irányítási szerkezet rendszermegfelelése tekintetében fennálló, megfelelően kidolgozott központi felelősség révén kell biztosítani,

C. mivel a hatékony és egyértelmű elszámoltathatóság – a közpénzek felhasználásának módjára vonatkozó felvilágosítás kötelezettsége – feltétele, hogy az Unió polgárai hozzájussanak lényeges és tárgyilagos információkhoz,

D. mivel a szokásos eljárásnak megfelelően a Költségvetési Ellenőrző Bizottság kérdőívet küldött a Parlament igazgatási szerveihez és a kapott válaszokat a költségvetésért felelős alelnök és a főtitkár jelenlétében megvitatta,

Kockázatkezelés és vállalati irányítás a Parlamentben

1. a legnagyobb elégedettséggel nyugtázza, hogy az elmúlt évtizedben a Parlament költségvetésének végrehajtására vonatkozó mentesítési jelentések fontos szerepet játszottak és olyan, rendkívül pozitív fejleményekhez vezettek a Parlament pénzgazdálkodásában, mint például a képviselői szabályzat, az asszisztensi szabályzat, valamint az EMAS folyamat; eltökélt arra, hogy folytassa ezt a kedvező folyamatot, amely a közpénzekkel való gazdálkodás tökéletesítéséhez vezet;

2. tudomásul veszi a "vállalatirányítás" általános fogalmát mint olyan folyamatok, szokások, elvek és szabályok összességét, amelyek befolyásolják egy vállalat vagy intézmény irányításának, igazgatásának és ellenőrzésének módját, és céljuk a költségek csökkentése és az eredmények javítása;

3. emlékeztet rá, hogy 2009. március 12-én jelentéstervezet jelent meg a költségvetési végrehajtás Költségvetési Tematikus Főosztály által történő parlamenti ellenőrzéséről, amely javasolja, hogy a Parlament alkalmazza a legjobb gyakorlatot jelentő eljárásokat;

4. hangsúlyozza, hogy a jó vállalatirányítás kulcselemei többek között a szervezeten belül a vállalatirányítással megbízott személyek átláthatósága és nyitottsága, valamint felelőssége és elszámoltathatósága;

5. az elszámoltathatóságot úgy határozza meg, mint az intézkedésekért, a döntésekért és az iránymutatásokért való felelősség elismerése és vállalása, valamint a jelentéstételi kötelezettség, illetve a következmények megindokolásának kötelezettsége és az azokhoz kapcsolódó elszámoltathatóság;

6. megállapítja, hogy a Parlament összetett szervezet, amelyen belül az intézmény többrétegű irányítási szerkezete miatt nem mindig egyértelmű a politikai és igazgatási döntések közötti határvonal;

7. véleménye szerint a hatékony és eredményes vállalatirányítási rendszeren belül kellő figyelmet kell fordítani a vezetőség szerepére; azon a véleményen van, hogy a főigazgatókat, igazgatókat és osztályvezetőket érdemeik, tapasztalatuk és vezetői képességeik alapján kell kiválasztani, figyelembe véve a nemek közötti esélyegyenlőséget és a földrajzi egyensúlyt;

8. úgy véli, hogy az elszámoltathatóság biztosítása és a politikai és adminisztratív vezetők pénzügyi és nem pénzügyi kockázatokkal szembeni védelme érdekében kifinomultabb belső ellenőrzési és kockázatkezelési rendszerekre van szükség;

9. ezért felkéri az illetékes szolgálatokat, hogy szükség esetén vizsgálják felül és erősítsék meg a belső ellenőrzésre vonatkozó minimumkövetelményeket, a szerzett tapasztalatok, valamint a kockázatkezelés és vállalatirányítás területén bekövetkezett fejlemények figyelembevétele céljából; emlékeztet rá, hogy az engedélyezésre jogosult szervezeti egységeknek tiszteletben kell tartaniuk ezeket a követelményeket belső ellenőrzési rendszereik és végrehajtási intézkedéseik kialakítása során; felkéri az illetékes szolgálatokat, hogy kérjék ki a Költségvetési Ellenőrző Bizottság véleményét, mielőtt a belső ellenőrzéssel kapcsolatos felülvizsgált minimumkövetelményeket megvizsgálás és jóváhagyás céljából megküldik az Elnökségnek;

10. tudomásul veszi a főtitkár 2008–2009-re vonatkozó alábbi céljait:

- felkészülés a Lisszaboni Szerződés hatálybalépésére,

- felkészülés a 2009-es európai parlamenti választásokra a részvételi arány tekintetében tapasztalt tendencia visszafordítása érdekében,

- a képviselőknek nyújtott szolgáltatások javítása, és

- a Parlament főtitkárságának reformja és megerősítése;

11. emlékeztet rá, hogy a Parlament pénzügyi forrásai magukban foglalják az adófizetők pénzét, és hogy a közpénzeket felhasználó intézmények kötelesek felvilágosítást adni a közpénzek felhasználásának módjáról, valamint átfogó, tárgyilagos és lényeges tájékoztatást nyújtani arra vonatkozóan, hogy a pénzeket milyen mértékben használták fel a tervezett célokra, valamint a hatékony és eredményes pénzgazdálkodás (gazdaságosság, eredményesség és hatékonyság) és az átláthatóság elveivel összhangban;

12. emlékeztet rá, hogy az átláthatóság és az egyenlő bánásmód elve az összes támogatásra vonatkozik, különösen a költségvetési rendelet 109. cikkének (1) bekezdése és 110. cikkének (2) bekezdése és a 2342/2002/EK, Euratom bizottsági rendelet [10] (végrehajtási szabályok) 169. cikke vonatkozásában; hangsúlyozza, hogy ez az uniós források valamennyi kedvezményezettjére érvényes, beleértve a Parlament személyzetét és hozzátartozóikat is, akik magánkirándulásokhoz (síelés vagy egyéb) kapnak támogatásokat; felkéri az igazgatási szerveket az ilyen kifizetésekre vonatkozó vizsgálatok nyomon követésére;

A hírnevet fenyegető kockázatok

13. hangsúlyozza, hogy a hírnevet fenyegető bizonyos kockázatok némelyike sokkal veszélyesebb, mint a pénzügyi kockázatok, és felkéri a főtitkárt, hogy az engedélyezésre jogosult tisztviselőkkel együtt értékelje a Parlament kockázati profilját;

14. üdvözli a kockázatkezelői álláshely létrehozását 2010. február 24-én, és kéri, hogy az újonnan kinevezett kockázatkezelő minél hamarabb tájékoztassa az illetékes bizottságokat a kockázatkezelési koncepcióról és a jövőbeni stratégiáról;

15. tudomásul veszi, hogy a külön kockázatkezelő munkatárs szerepe és feladatköre az, hogy az engedélyezésre jogosult tisztviselőket segítse tanácsokkal és a tevékenységek összehangolásával a kockázatkezelésben;

16. hangsúlyozza a kockázatkezelő függetlenségének, szerepének és működésének fontosságát; tudomásul veszi és egyetért azzal, hogy a kockázatkezelő közvetlenül a főtitkár hivatala mellett fog működni;

17. felkéri a főtitkárt, hogy a mentesítési eljárás szerves részeként minden évben készítsen jelentést a kockázatkezelő által végzett tevékenységről a Költségvetési Ellenőrző Bizottság részére;

18. hangsúlyozza, hogy a Lisszaboni Szerződés hatálybalépésével bővültek a Parlament hatáskörei, és megnőtt képviselőinek és az őket támogató alkalmazottak munkaterhe; úgy véli, hogy a munkakörülményeknek meg kell felelniük a megnövekedett munka- és anyagi igényeknek valamennyi munkahelyen;

19. e tekintetben emlékeztet az azbeszttel kapcsolatos rehabilitációs munkálatokra vonatkozó megállapításaira, és felkéri főtitkárát arra, hogy tegyen jelentést a munkálatok üzemeltetési és pénzügyi eredményeiről, valamint a szükségszerűen jelentkező korrekciós intézkedésekre vonatkozó lehetséges jövőbeni igényekről;

20. felhívja a figyelmet arra, hogy a 2008. augusztus 7-i károkat követő, Strasbourgban folyó felújítások költségeit nem az európai adófizetőknek kell vállalniuk;

21. javasolja, hogy a Költségvetési Ellenőrző Bizottság az épületekre vonatkozó kérdőíveket és az azokra adott válaszokat a Költségvetési Bizottsággal egy időben kapja meg;

22. hangsúlyozza, hogy a csekély nézőszám miatt a Parl-TV hozzáadott értéke igen alacsony; véleménye szerint felül kell vizsgálni a Parl-TV finanszírozását és az egész projektet;

A mentesítési eljárás

23. hangsúlyozza, hogy a Parlament által saját maga számára adott mentesítéshez vezető parlamenti és nyilvános eljárás többletértéke az a kiegészítő lehetőség, hogy nyilvánosan kritikus szemmel felül lehet vizsgálni az intézmény pénzgazdálkodását, ezáltal elő lehet segíteni, hogy az Unió polgárai megértsék a Parlament sajátos felépítését, irányítási szerkezetét és munkamódszereit;

24. felhívja a figyelmet arra, hogy további kockázatcsökkentésre van szükség a Parlament pénzgazdálkodása területén, ahol még az anyagi következményekkel nem járó hiányosságok is jelentős károkat okozhatnak a Parlament hírnevének, beárnyékolva politikai eredményeit, és emlékezteti a parlamenti képviselőket és a személyzetet a Parlament megfelelő pénzgazdálkodásában viselt személyes felelősségükre;

25. hangsúlyozza, hogy kritikus felülvizsgálatra van szükség annak biztosításához, hogy a Parlament pénzügyi szereplői teljes mértékben elszámoltathatók legyenek, mert csak a teljes átláthatóság nyújt betekintést az Unió polgárai számára a Parlament pénzgazdálkodásába és abba, hogy miként használja fel az adófizetők pénzét;

A Költségvetési Ellenőrző Bizottságának tevékenysége

26. hangsúlyozza, hogy a Parlamentnek intézményként alapvető érdeke a pénzgazdálkodásával kapcsolatos teljes átláthatóság; ezért elvárja, hogy Költségvetési Ellenőrző Bizottsága teljes mértékben megfeleljen sajátos és fontos intézményi szerepének azáltal, hogy egyértelműen kiemeli azokat a területeket, ahol előrelépéseket lehet tenni, amint azt más intézményeknél is megteszi;

27. teljes mértékben megérti, hogy az összetett döntéshozatali és igazgatási struktúrák és eljárások tárgyilagos, szakmai és átfogó elemzése kihívásokkal jár és időigényes, és azt ajánlja, hogy a Költségvetési Ellenőrző Bizottság kapjon jobb eszközöket növekvő feladatainak elvégzéséhez azáltal, hogy a bizottság titkárságának létszámterve jelentősen megerősítésre kerül;

28. hangsúlyozza, hogy az Európai Unió működéséről szóló szerződés 317. cikkének (a Lisszaboni Szerződés által bevezetett) új szövege nagy kihívásokat támaszt majd a Parlament ellenőrzési tevékenységei számára;

29. hangsúlyozza, hogy a bizottságok titkárságainak megerősítése nem történhet csupán mennyiségi paraméterek alapján, és felkéri a főtitkárt, hogy jól meghatározott minőségi követelményeket vegyen figyelembe;

30. továbbá hangsúlyozza, hogy a hagyományos parlamenti tevékenységeknek, mint amilyen például a közpénzek felhasználásának kritikus ellenőrzése, a Parlament alaptevékenységének szerves részét kell képezniük minden szinten;

Az igazgatási folyamatok javítása

31. tudomásul veszi azt a hagyományt, amely szerint a Költségvetési Ellenőrző Bizottság felkéri az igazgatóságot, hogy nyújtson információkat a mentesítési jelentéseiben szereplő különböző témakörökben; javasolja, hogy ezeket a jelentéseket közvetlenül a Költségvetési Ellenőrző Bizottság elnökének küldjék, és azokat a bizottság tagjai és az Unió polgárai tájékoztatása céljából tegyék közzé e bizottság honlapján, mihelyt annak elnöke megkapta őket;

32. nagyra értékelné, ha a főtitkár minden évben az illetékes bizottság szeptemberi rendes ülésén rendelkezésre állna egy eszmecserére azokkal a válaszokkal kapcsolatosan, amelyeket az igazgatóság a mentesítési állásfoglalásokban foglalt kérésekre adott;

A Parlament elszámolásának bemutatása

33. tudomásul veszi az adatokat, amelyek alapján a Parlament 2008-as pénzügyi évre vonatkozó elszámolását lezárták:

a)Rendelkezésre álló előirányzatok

2008-as előirányzatok: | 1452517167 |

a 2007-es pénzügyi évből nem automatikusan átvitt összegek: | 43800036 |

a 2007-es pénzügyi évből automatikusan átvitt összegek: | 225239332 |

címzett bevételeknek megfelelő előirányzatok 2008-ban: | 47551735 |

címzett bevételeknek megfelelő, 2007-ből átvitt összegek: | 38325182 |

Összesen | 1807433452 |

b)A 2008-as pénzügyi év előirányzatainak felhasználása

kötelezettségvállalások: | 1723369531 |

teljesített kifizetések: | 1488856868 |

teljesítetlen kifizetések és címzett bevételből származó, nem lekötött előirányzatok: | 232944667 |

automatikusan átvitt előirányzatok a címzett bevételekből származó előirányzatokkal együtt: | 232944667 |

nem automatikusan átvitt előirányzatok: | 8315729 |

törölt előirányzatok: | 70722045 |

c)Költségvetési bevételek

2008-ban beérkezett: | 151054374 |

d) 2008. december 31-i mérlegfőösszeg | 1782229891 |

34. megállapítja, hogy a 2008-as előirányzatokkal kapcsolatos teljes kifizetések ezen előirányzatok 2009-re történő automatikus és nem automatikus átvitelével együtt a 2008. évi teljes előirányzatok 94 %-ának felelnek meg;

35. megállapítja, hogy az Európai Unió 2008-ra szóló költségvetésének teljes összege 129150 millió EUR volt a kötelezettségvállalási előirányzatok tekintetében, amelyből a Parlament költségvetése 1453 millió EUR-t tett ki; továbbá megállapítja, hogy ez az adat az Unió költségvetésének alig több, mint 1 %-át jelenti, és az Európai Unió összes intézménye részére igazgatási kiadásokra elkülönített 7284 millió EUR 19,48 %-a;

Rövid távú követelések

36. megállapítja, hogy a belga kormány 2010 elején 85896389 EUR-t térített vissza a Parlamentnek; felkéri a főtitkárt, hogy kellő időben tájékoztassa a Költségvetési Ellenőrző Bizottságot a pénz felhasználásának módjáról;

Közbeszerzés

37. megállapítja, hogy a belső ellenőrzési szolgálat 2004-ben és 2005-ben átfogóan ellenőrizte a közbeszerzési eljárás irányítását és ellenőrzését a Parlamentben, és a 2006. március 31-én elfogadott végleges jelentés 144 végrehajtási intézkedést tartalmazott a 2008. március 31-ig tartó időszakra vonatkozóan;

38. üdvözli, hogy a belső ellenőrzési szolgálat 2008-ban új ellenőrzéseket kezdett a 144 külön intézkedés teljesülési szintjének újbóli értékelésére, és megállapítja, hogy ezek az új ellenőrzések 2009 végén folyamatban voltak;

39. felhívja a figyelmet arra, hogy a köz- és magánszektor találkozási pontjánál elhelyezkedő közbeszerzés magas kockázattal járó terület, amely folyamatosan kiemelt figyelmet igényel;

40. emlékeztet rá, hogy a közbeszerzési eljárás minden szakaszában – igények előzetes felmérése, ajánlati felhívás előkészítése, ajánlati felhívás és dokumentáció megszövegezése, ajánlattevőkkel való kapcsolatfelvétel, ajánlatok felnyitása, ajánlatok értékelése, döntés az eljárás eredményéről, szerződések megkötése – jelentős kockázatok fenyegetik a fent említett célok elérését a bonyolult jogi környezet és a tárgyi szükségletek eredményeként;

41. felkéri a főtitkárt, hogy gondoskodjon arról, hogy a közbeszerzésről szóló szakképzési tanfolyamokon az összes közbeszerzéssel foglalkozó alkalmazott részt vegyen, és hogy a közbeszerzést csak a belső alkalmazottak esetében ismerjék el szakértői feladatként a Parlament szakmai képességekre vonatkozó jegyzékében, illetve, hogy a közbeszerzést tekintsék olyan "bizalmas jellegű pozíciónak", amely megfelelő rotáció és/vagy további ellenőrzési intézkedések tárgyát képezi;

A költségvetési rendelet reformja

42. felkéri a főtitkárt, hogy a reformot igénylő területekre vonatkozó igazgatási tanácsadáson keresztül vegyen aktívan részt a költségvetési rendelet soron következő hároméves felülvizsgálatában;

Éves jelentés az odaítélt szerződésekről

43. tudomásul veszi, hogy a központi szolgálatok az engedélyezésre jogosult szervezeti egységektől kapott tájékoztatás alapján elkészítették az éves jelentést [11] a költségvetési hatóság részére a 2008-ban odaítélt szerződésekről, és hogy a 2008-ban és 2007-ben odaítélt szerződések lebontása a következő:

Szerződés típusa | 2008 | 2007 |

Szám | Százalékos arány | Szám | Százalékos arány |

Szolgáltatások | 240 | 67 % | 161 | 65 % |

Árubeszerzés | 59 | 17 % | 48 | 19 % |

Építési beruházás | 44 | 12 % | 28 | 11 % |

Ingatlan | 15 | 4 % | 12 | 5 % |

Összesen | 358 | 100 % | 249 | 100 % |

Szerződés típusa | 2008 | 2007 |

Érték (EUR) | Százalékos arány | Érték (EUR) | Százalékos arány |

Szolgáltatások | 454672969 | 67 % | 218201103 | 66 % |

Árubeszerzés | 22868680 | 3 % | 42443126 | 13 % |

Építési beruházás | 81247056 | 12 % | 16449758 | 5 % |

Ingatlan | 123429315 | 18 % | 54387707 | 16 % |

Összesen | 682218020 | 100 % | 331481694 | 100 % |

(Az Európai Parlament által 2008-ban odaítélt szerződésekről szóló éves jelentés, 4. o.)

44. tudomásul veszi a 2008-ban és 2007-ben odaítélt szerződéseknek az eljárás típusa szerinti alábbi lebontását:

Eljárás típusa | 2008 | 2007 |

Szám | Százalékos arány | Szám | Százalékos arány |

Nyílt | 126 | 35 % | 85 | 34 % |

Meghívásos | 14 | 4 % | 10 | 4 % |

Tárgyalásos | 218 | 61 % | 154 | 62 % |

Összesen | 358 | 100 % | 249 | 100 % |

Eljárás típusa | 2008 | 2007 |

Érték (EUR) | Százalékos arány | Érték (EUR) | Százalékos arány |

Nyílt | 345415316 | 51 % | 162124519 | 49 % |

Meghívásos | 139782362 | 20 % | 59593905 | 18 % |

Tárgyalásos | 197020342 | 29 % | 109763270 | 33 % |

Összesen | 682218020 | 100 % | 331481694 | 100 % |

(Az Európai Parlament által 2008-ban odaítélt szerződésekről szóló éves jelentés, 6. o.)

45. megállapítja, hogy 2008-ban összesen 358 szerződést ítéltek oda, amelyek közül 140 – 485,2 millió EUR összértékben – nyílt és meghívásos eljárások alapján jött létre, míg 218 – 197 millió EUR összértékben – tárgyalásos eljárásokon alapult;

Kivételes tárgyalásos eljárások

46. megállapítja, hogy 2008-ban különösen jelentős növekedés volt a kivételes tárgyalásos eljárások számában, ahogy azt az alábbi táblázat is mutatja:

| 2008 | 2007 |

Szám | Főigazgatóságok összes szerződése %-ában | Szám | Főigazgatóságok összes szerződése %-ában |

DG PRES (kivéve DIT) | 8 | 44,44 % | 6 | 37,50 % |

DG IPOL | 0 | 0,00 % | 0 | 0,00 % |

DG EXPO | 3 | 75,00 % | 1 | 20,00 % |

DG COMM (kivéve Könyvtárigazgatóság) | 16 | 16,00 % | 9 | 13,64 % |

DG PERS | 0 | 0,00 % | 1 | 9,09 % |

DG INLO (kivéve Tolmácsolási Igazgatóság) | 35 | 34,31 % | 19 | 21,84 % |

DG INTE (korábbi Tolmácsolási Igazgatóság) | 9 | 56,25 % | 3 | 33,33 % |

DG TRAD (kivéve Kiadványszerkesztési Igazgatóság) | 0 | 0,00 % | 1 | 25,00 % |

DG ITEC (korábbi Kiadványszerkesztési Igazgatóság és Informatikai Igazgatóság) | 9 | 56,25 % | 2 | 33,33 % |

DG FINS | 0 | 0,00 % | 0 | 0,00 % |

Jogi Szolgálat | 0 | 0,00 % | 0 | 0,00 % |

Parlament, összesen | 80 | 22,35 % | 42 | 16,87 % |

(Az Európai Parlament által 2008-ban odaítélt szerződésekről szóló éves jelentés, 9. o.)

47. megállapítja, hogy a kivételes tárgyalásos eljárások száma és aránya hat, felhatalmazás által engedélyezésre jogosult tisztviselő esetében növekedett;

A végrehajtási szabályok 54. cikke [12]

48. emlékeztet rá, hogy a végrehajtási szabályok 54. cikke a következőképpen rendelkezik: "Amennyiben a tárgyalásos eljárások aránya a felhatalmazás által engedélyezésre jogosult tisztviselő által odaítélt szerződések számához képest számottevően meghaladja az előző évekét, vagy ha az arány kifejezetten magasabb, mint az intézmény esetén nyilvántartott átlag, úgy az illetékes engedélyezésre jogosult tisztviselő jelentést nyújt be az intézménynek, amelyben meghatározza azon intézkedéseket, amelyeket e trend megfordítása érdekében hozott.";

49. azon a véleményen van, hogy a 2007 és 2008 között észlelt változás egyértelműen arra kötelezi az engedélyezésre jogosult tisztviselőket, hogy hozzanak intézkedéseket a "trend megfordítása" érdekében; felkéri a főtitkárt, hogy szeptember 1-jéig készítsen jelentést a meghozott intézkedésekről a Költségvetési Ellenőrző Bizottságnak;

50. felkéri az engedélyezésre jogosult tisztviselőket, hogy – a 2009-es pénzügyi évre vonatkozóan és azt követően – nyújtsanak több információt a mentesítésért felelős hatóság részére a Parlament által alkalmazott kivételes tárgyalásos eljárások (a végrehajtási szabályok 126. és 127. cikke) alaposabb felülvizsgálatának lehetővé tételére azáltal, hogy éves tevékenységi jelentésükbe belefoglalnak egy mellékletet, amelyben egyértelmű tájékoztatást adnak a következőkkel kapcsolatban:

- először is miért kellett a végrehajtási szabályok 126. és 127. cikke szerint szerződést kötni,

- miért találta úgy az engedélyezésre jogosult tisztviselő, hogy egy adott szerződés a 126. cikk (1) bekezdésében és a 127. cikk (1) bekezdésében megállapított kategóriák egyikébe esik ("nem érkezik […] megfelelő ajánlat", "technikai vagy művészi […] okok", "sürgősség" stb.),

- azon pályázók száma, akikkel tárgyalásokat folytattak, és

- az ajánlat elfogadhatóságának feltételei;

51. továbbá felkéri a Központi Pénzügyi Osztályt, hogy az új mellékletben szerepeltetendő információkat foglalja egységes szerkezetbe "Az Európai Parlament által odaítélt szerződésekről szóló éves jelentés"-ben;

Vezetői megerősítő levelek a Parlamentben

52. emlékeztet rá, hogy az Európai Parlament költségvetésének végrehajtásáról szóló belső szabályzat 8. cikkének (9)–(11) bekezdése úgy rendelkezik, hogy a főtitkárnak mint felhatalmazás által engedélyezésre jogosult főtisztviselőnek nyilatkozatot kell kiadnia arról, hogy a Parlament költségvetése a hatékony és eredményes pénzgazdálkodás elveivel összhangban került-e végrehajtásra, és hogy a hatályban lévő ellenőrzési keret megfelelő biztosítékokat nyújt-e az alapul szolgáló műveletek jogszerűsége és szabályszerűsége tekintetében;

53. továbbá emlékeztet rá, hogy a felhatalmazás által engedélyezésre jogosult főtisztviselő által kiadott nyilatkozat a főigazgatók mint felhatalmazás által engedélyezésre jogosult tisztviselők által kiadott nyilatkozatokon alapul;

54. tudomásul veszi, hogy a korábbi főtitkár 2009. március 4-i nyilatkozatában [13]

- tudomásul vette, hogy egyetlen engedélyezésre jogosult tisztviselő sem mellékelt formai fenntartásokat nyilatkozatához, és

- igazolta, hogy kellő mértékben megbizonyosodott arról, hogy a Parlament költségvetését a hatékony és eredményes pénzgazdálkodás elvével összhangban hajtották végre, és hogy a bevezetett ellenőrzési keret megfelelő biztosítékokat nyújt az alapul szolgáló műveletek jogszerűsége és szabályszerűsége tekintetében;

55. továbbá tudomásul veszi, hogy a felhatalmazás által engedélyezésre jogosult főtisztviselő azt is kijelentette, hogy a nyilatkozat "alapjául saját megítélésem, a megkapott belső ellenőrzési jelentések, a nevemben és kérésemre végrehajtott pénzügyi gazdálkodási tevékenységek központi támogatása és ellenőrzése, valamint minden egyéb rendelkezésemre álló információ szolgál";

A költségvetési rendelet 60. cikkének (4) és (7) bekezdése [14]

56. tudomásul veszi, hogy a költségvetési rendelet 60. cikkének (4) bekezdése megköveteli, hogy minden engedélyezésre jogosult tisztviselő "működésbe hozza (…) a saját feladatainak teljesítéséhez igazított belső igazgatási és ellenőrzési eljárásokat", és hogy a költségvetési rendelet 60. cikke (7) bekezdésének második albekezdése megköveteli, hogy a pénzgazdálkodás terén illetékes ugyanazon személy jelentést készítsen az általa működésbe hozott rendszer "hatékonyságáról és eredményességéről";

Nem minden éves tevékenységi jelentés felelt meg a költségvetési rendeletnek

57. továbbá tudomásul veszi, hogy csak egyes főigazgatók "tüntették fel a tevékenységükhöz kapcsolódó kockázatokat, vagy tettek jelentést belső ellenőrzési rendszereik működéséről" (a 4.2.1 kérdésre adott válasz), míg a költségvetési rendelet 60. cikke (7) bekezdésének második albekezdésében egyértelműen kimondja, hogy az engedélyezésre jogosult tisztviselőnek az éves tevékenységi jelentésben be kell számolnia "a belső ellenőrzési rendszer hatékonyságáról és eredményességéről";

Túl laza jelentési kötelezettségek?

58. tudomásul veszi, hogy a hiba "kétségkívül annak volt a következménye, hogy a 2008-as éves tevékenységi jelentések elkészítéséhez adott utasítások a felhatalmazás által engedélyezésre jogosult tisztviselők számára nagyobb mozgásteret adtak a jelentés elkészítésének módjával kapcsolatban, különösen a belső ellenőrzési rendszerek tekintetében" (a 4.2. kérdésre adott válasz); azonban elégedetten veszi tudomásul, hogy az e tekintetben a 2009-es jelentésekhez adott utasítások szigorúbbak voltak, és reméli, hogy valamennyi főigazgató ehhez mérten fogja teendőit ellátni;

59. emlékeztet rá, hogy a belső ellenőrzési rendszer célja a pénzügyi szabályozásnak megfelelő, korrekt kiadások biztosítása;

60. hangsúlyozza, hogy minden pénzgazdálkodási rendszerben megfelelő fékekre és ellensúlyokra van szükség a kiadások engedélyezésekor;

61. ezért felkéri a főtitkárt, hogy a lehető leghamarabb, de legkésőbb 2010. december 31-ig tájékoztassa a mentesítésért felelős hatóságot azokról a pontos intézkedésekről – és végrehajtásuk határidejéről –, amelyeket a belső ellenőrzési rendszer megerősítésére és különösen az alábbiak tekintetében hozott vagy fog hozni:

- annak biztosítása, hogy az engedélyezésre jogosult tisztviselőktől érkező tevékenységi jelentések teljes mértékben megfelelnek a költségvetési rendelet 60. cikke (7) bekezdésében foglaltaknak,

- egyértelműbb, rövidebb, pontosabb, helytálló és szakszerű éves tevékenységi jelentések biztosítása, amelyek célja, hogy a mentesítésért felelős hatóságot megfelelő információval lássák el arról, hogy a Parlament miként használja fel a közpénzeket, egyéb olyan intézkedések elfogadása, amelyek ahhoz szükségesek, hogy a főtitkár egyértelmű igazoló nyilatkozatot adhasson ki,

- zártkörű, meghívásos pályázatokon nyert megbízások belső ellenőrzése 2008-ig visszamenőleg; az ilyen belső ellenőrzések szigorítása,

- a zártkörű, meghívásos pályázatokon megbízást nyert összes vállalkozás teljes éves listájának nyilvánosságra hozatala 2008-ig visszamenőleg;

A Számvevőszék 2008-as pénzügyi évre vonatkozó éves jelentése

A fizetésekre alkalmazandó szorzótényező

62. megállapítja, hogy a személyzetük által ebben a kérdésben benyújtott ügyekre vonatkozó jogerős bírósági határozatra várva a Parlament és az Európai Gazdasági és Szociális Bizottság továbbra is az előző éveknek megfelelően alkalmazza a személyzeti szabályzat szorzótényezőre vonatkozó rendelkezéseit;

Kiküldetések során felmerült szállásköltségek visszatérítése

63. megállapítja, hogy a Számvevőszék a 2004-es pénzügyi év óta kéri a Parlamentet annak biztosítására, hogy a kiküldetések során felmerülő szállásköltségeket a személyzeti szabályzatnak megfelelően térítsék vissza; elismeri a Személyzeti Főigazgatóság által a kiküldetések kezelésének egyszerűsítésére és racionalizálására tett erőfeszítéseket;

64. tudomásul veszi az igazgatóság válaszát, és felhívja a figyelmet arra, hogy a "költségvetési alapon" nem borítható fel a szabályozási keret; úgy véli, hogy a személyzeti szabályzat soron következő felülvizsgálatakor különleges figyelmet kell szentelni ennek a kérdésnek;

65. elvárja, hogy fő döntéshozói – az Elnökség, a főtitkár és a személyzeti főigazgató – a döntéshozatalt követően mihamarabb megtegyék a szükséges intézkedéseket annak biztosítása érdekében, hogy a Parlament kiküldetésekre vonatkozó belső eljárásai teljes mértékben és következetesen megfeleljenek a hatékony és eredményes pénzgazdálkodás elvének és a személyzeti szabályzatnak;

A képviselőknek járó asszisztensi juttatások

66. megállapítja, hogy a szolgálatok jelentős munkát végeztek a 2004–2008 között kifizetett parlamenti asszisztensi juttatások rendezése terén, és gratulál az elvégzett munkához;

67. felhívja a főtitkárt, a személyzeti főigazgatót, valamint az innovációs és technológiai támogatási főigazgatót, hogy vizsgálják meg, milyen mértékben lehetne a videokonferenciák támogatására szolgáló új technológiákat felhasználni ahhoz, hogy megtakarításokat érjenek el a kiküldetések költségeiben; mindenekelőtt arra hívja fel a figyelmet, hogy a nyílt forráskódú szoftverek használata lehetőséget biztosít a videokonferenciák biztonságos és költségkímélő megtartására;

68. megállapítja továbbá, hogy a 2009. július 14-én elindított új rendszer várhatóan biztosítja a vonatkozó szabályoknak és elveknek való tényleges megfelelést, és a lehető legjobb garanciát nyújtja a parlamenti asszisztensi juttatások átláthatóságára, jogszerűségére, valamint a hatékony és eredményes pénzgazdálkodásra;

A képviselők mint közfeladatot ellátó személyek

69. támogatja az adófizetők azon jogát, hogy megvizsgálják, miként használják fel a juttatásaikat a közfeladatot ellátó képviselők, és felkéri a képviselőket, hogy az európai közpénzek felhasználása során fordítsanak különleges figyelmet a közérdek érvényesülésére;

70. felkéri belső ellenőrét és a Számvevőszéket, hogy – mivel a közpolitika e területe jelentős kockázatokat rejt az intézmények hírnevére nézve – szorosan kövesse nyomon az új keret működését és hatékonyságát, és jelezze, ha bármilyen hibát észlel és/vagy egyéb lehetőségeket lát a képviselőknek történő kifizetésekkel – beleértve az asszisztensi költségeket – kapcsolatos információkhoz való nyilvános hozzáférés javítására;

Az európai parlamenti képviselők kiegészítő nyugdíjrendszere

71. emlékeztet a Számvevőszék 2006-os és 2007-es éves jelentéseiben foglalt észrevételekre, miszerint világos szabályokat kell létrehozni az Európai Parlament és a rendszerben részt vevő tagok deficit esetére vonatkozó kötelezettségeinek és felelősségének meghatározására; felkéri a főtitkárt, hogy 2010. december 31-ig tegyen javaslatot ennek megoldására, addig pedig tartsák tiszteletben a plenáris ülés határozatát arra vonatkozóan, hogy az adófizetők pénzét nem szabad a veszteség fedezésére fordítani;

72. tudomásul veszi, hogy 2008. december 31-én az alapnak 121844000 EUR biztosításmatematikai hiánya volt, és ugyanebben az időpontban az alap értékelése szerint a rendszer tagjainak folyósítandó majdani kifizetések 276984000 EUR-t tettek ki (a Számvevőszék éves jelentésének 11.2. melléklete);

73. megállapítja, hogy a Parlament kötelezettségeit a 2008. december 31-i pénzügyi kimutatások tükrözik;

74. tudomásul veszi a független könyvvizsgáló jelentését, amely szerint "a nyugdíjra és hasonló kötelezettségekre képzett céltartalékokat a beruházások évenkénti 6,5 %-os megtérülése alapján számították ki", amely szám nem valószerű;

75. hangsúlyozza az irányító szervei, nevezetesen az elnök, az Elnökség, a Quaestorok és az Elnökök Értekezlete által hozott döntések teljes átláthatóságának szükségességét;

76. felkéri az Elnökséget annak megfontolására, hogy miként lehetne megkönnyíteni, hogy a Költségvetési Bizottságnak a jelentős költségvetési következményekkel járó döntésekkel kapcsolatban nyújtott tájékoztatáshoz hozzáférjen a Költségvetési Ellenőrző Bizottság, annak érdekében, hogy az jobban eleget tegyen a mentesítésért felelős hatóság és az európai adófizetők tájékoztatás iránti igényének;

77. úgy gondolja, hogy a Parlamenten belül a képviselők munkáját és az intézmény működését befolyásoló pénzügyi és igazgatási döntések meghozataláért felelős szervként az Elnökség különleges felelősséggel rendelkezik a demokratikus elszámoltathatóság előmozdítása terén;

78. véleménye szerint a kizárólag a jelenlegi költségvetési évre vonatkozó költségvetés-módosításra irányuló javaslatok irányítási eszközként nem elegendőek, és kéri az elnökséget, hogy mutasson be ötéves becslést a fő pénzügyi döntések várható következményeiről;

79. felhívja a figyelmet arra, hogy a közpolitika elszámoltathatóságát, valamint a közintézmények hírnevével kapcsolatos kockázatok kezelését érintő kérdéseket nem lehet és nem is szabad jogi megfontolásokká korlátozni;

A Parlament belső ellenőrének jelentései

80. megjegyzi, hogy a belső ellenőrzési szolgálat megalakítása óta a Pénzügyi Főigazgatóság részét képezi, amely a Parlament költségvetésének mintegy 30 %-ával rendelkezik, és üdvözli, hogy a főtitkár döntését követően a belső ellenőrzési szolgálat 2009. szeptember 1-jétől kezdődően közvetlenül a főtitkárhoz kapcsolódik, mivel ezáltal nő a belső ellenőrzési tevékenység hatékonysága és javul az ellenőrzés tárgyát képező osztályoktól független, objektív tevékenységként való megítélése;

81. hangsúlyozza, hogy a szervezetben elfoglalt korábbi helyzete nem akadályozta meg a belső ellenőrzési szolgálatot abban, hogy a szakmai és a szabályozási követelményeknek megfelelően lássa el a feladatait; üdvözli új helyzetét és számít rá, hogy általa a kockázatok tekintetében a főtitkártól érkező lényegi információk áramlása terén javulás következik be, és ezáltal a belső ellenőr a Parlament felé jobban el tudja látni a kockázatkezelésre vonatkozó tanácsadói feladatát;

A belső ellenőrzési keretrendszer ellenőrzése

82. megelégedéssel nyugtázza, hogy a belső ellenőrzési szolgálat prioritásként kezeli a 2003. január 1-jén életbe lépett költségvetési rendelet által bevezetett új, decentralizált belső ellenőrzési rendszerek végrehajtásának felügyeletét és az azokkal kapcsolatos tanácsadást;

83. megállapítja továbbá, hogy a belső ellenőrzési keretrendszer első felülvizsgálata 2003-ban és 2004-ben 14 ellenőrzési jelentést eredményezett, amelyek valamennyi szervezeti egységet és központi szolgálatot lefednek, és 452 elfogadott intézkedést tartalmaznak;

84. megállapítja, hogy a 2005-ben és 2006-ban elvégzett első nyomonkövetési ellenőrzések megmutatták, hogy az igazgatóság a 452 eredeti intézkedésből 225-öt végrehajtott, és a 227 fennmaradó intézkedésből 20 minősült "döntő jelentőségűnek", mivel nagy kockázati kitettségű, az érintett szolgálatok sürgős kiigazító intézkedését igénylő területekre vonatkoztak;

Végre nem hajtott intézkedések

85. megállapítja továbbá, hogy a nyomonkövetési ellenőrzések 2007-ben és 2008-ban elvégzett második sorozatának 2008 végére megszülető eredményei megmutatták, hogy az eredeti 452 intézkedésből 88 még mindig nem valósult meg, és ezek az alábbiak szerint oszlanak meg a különböző főigazgatóságok között:

DG PRES 5

DG TRAD 1

DG ITEC 22 + 4 végre nem hajtott döntő jelentőségű intézkedés

DG INTE 5

DG INLO 10

DG COMM 6

DG PERS 9

DG FINS 12

Főtitkár 18 (központi intézkedések)

86. üdvözli a főigazgatóságok irányítási és belső ellenőrzési rendszerében bekövetkezett előrehaladást, azonban vitatja a végre nem hajtott intézkedések számát, ami összességében egy viszonylag hosszú időszak alatt csupán 80,53 %-os végrehajtási arányt jelez, miközben elegendő idő állt volna az illetékes szolgálatok rendelkezésére a kiigazító intézkedések meghozatalára;

87. teljes mértékben tisztában van azzal, hogy a vizsgálat tárgyát képező időszakban néhány szervezeti egység más főigazgatóság alá került; emlékeztet arra, hogy a költségvetési rendelet 86. cikkének (3) bekezdése értelmében az "intézmény biztosítja, hogy az ellenőrzésekből származó ajánlásokra reagál", és nem tartja megnyugtatónak, hogy 2003-as és 2004-es ellenőrzések során tett ajánlásokat 2008-ban még nem hajtottak végre;

88. hangsúlyozza, hogy a 88 végre nem hajtott intézkedés azt jelzi, hogy továbbra is kockázattal kell számolni egyes területeken, és határozottan javasolja, hogy sürgősen tegyék meg a megfelelő lépéseket a fennmaradó ajánlások lehető leghamarabb történő végrehajtására; felkéri a főtitkárt, hogy tájékoztassa az illetékes bizottságot az elért eredményekről;

89. úgy véli, hogy el kellene végezni a belső ellenőrzési hivatal vizsgálatát a szolgálat megerősítése és ezáltal a pénzügyi ellenőrzés további javítása céljából, és gondoskodni kell róla, hogy a Költségvetési Ellenőrző Bizottság feladatainak teljesítését biztosító összes eszköz rendelkezésre álljon;

90. kéri, hogy 2010. szeptember 30-ig a Parlament kapjon teljes körű magyarázatot és pontos válaszokat azt illetően, hogy miért nem nyílt még meg a látogatóközpont;

Az Európai Parlament által adományozott díjak

91. úgy véli, hogy a Parlament újságírói díja nem helyénvaló, mivel a Parlamentnek nem lenne szabad olyan újságíróknak díjakat adnia, akiknek a feladatkörébe tartozik az uniós intézmények és munkájuk kritikus szemléletű vizsgálata;

Képviselőcsoportok (4000. költségvetési jogcím)

92. tudomásul veszi, hogy 2008-ban a 4000. költségvetési jogcím előirányzatait a következőképpen használták fel:

(EUR) |

A 2008-as költségvetésben rendelkezésre álló teljes összeg | 81625415 |

Független képviselők | 1485287 |

A képviselőcsoportok számára rendelkezésre álló összegek | 80140128 |

Képviselőcsoportok | A parlamenti költségvetés terhére elkülönített előirányzatok | Újraelosztás [15] | Kiegészítő előirányzatok 2008 [16] | Saját források és a képviselőcsoportok átvitt előirányzatai | 2008. évi kiadások | A rendelkezésre álló előirányzatok felhasználási szintje | Az átvitelek felső korlátja [17] | 2009-ra átvitt előirányzatok |

PPE | 19457497 | –19262 | 2256382 | 9768471 | 24057411 | 76,46 % | 11985131 | 7405677 |

PSE | 14417268 | 45992 | 1685892 | 7254341 | 16555599 | 70,74 % | 8894526 | 6847894 |

ALDE | 6685814 | –35299 | 768650 | 3008933 | 7409623 | 71,05 % | 4111557 | 3018475 |

VERTS/ALE | 2765269 | 45912 | 330540 | 1070615 | 3191911 | 75,78 % | 1713175 | 1020425 |

GUE/NGL | 2809780 | –2357 | 325919 | 971528 | 2627939 | 64,02 % | 1730809 | 1476931 |

UEN | 2764733 | –26557 | 315066 | 968265 | 2770796 | 68,90 % | 1697433 | 1250711 |

IND/DEM | 1621041 | –51389 | 176408 | 760676 | 1924007 | 76,75 % | 986929 | 582729 |

NI | 1226937 | | 141143 | 117207 | 1019401 | 68,63 % | 754612 | 392949 |

Összesen | 51748339 | –42960 | 6000000 | 23920036 | 59556687 | 72,96 % | 31874170 | 21995791 |

Pótlólagos előirányzatok

93. emlékeztet arra, hogy 2008. november 19-i ülésén az Elnökség úgy határozott, hogy további 6 millió EUR-t biztosít a 4000. jogcímre a 2009-es európai parlamenti választásokra vonatkozó tájékoztatási kampány finanszírozása céljából (D(2009)28076, 2009. június 15.);

94. emlékeztet arra, hogy az Elnökség 2008. december 15-én az alábbiakról határozott:

- "a 4000. költségvetési jogcím előirányzatainak felhasználására vonatkozó szabályok 2.1.6. és 2.9.2. cikkében foglalt 50 %-os korlátozás nem alkalmazandó arra a 6 millió EUR-s pótlólagos előirányzatra, amelynek újraelosztásáról 2008. november 19-i ülésén határozott, valamint hogy következésképpen a pótlólagos összeg 2009-re teljes egészében átvihető,

- mindazonáltal a képviselőcsoportoknak e pótlólagos előirányzatokat 2009. március végéig fel kell használniuk, és a fel nem használt összegeket a Parlament költségvetésébe vissza kell fizetniük, ezért

- javasoljuk, hogy vizsgálják meg a pótlólagos előirányzatok felhasználását a 2009-es első negyedév költségvetésének lezárásakor, tekintve, hogy a választási évet két hat hónapos időszakra választották ketté." (D(2009)28076, 2009. június 15.);

95. emlékeztet arra, hogy az elnök az Elnökség 2009. június 16-i ülésén "aggodalommal [vette] tudomásul, hogy e választásokon összességében 43,2 %-ra esett a részvétel, ami […] olyan probléma, amelyre a következő elnökségnek figyelmesen kell reagálnia" (PE 426.193/BUR);

Az elszámolás vita nélküli lezárása?

96. megállapítja, hogy a 4000. költségvetési jogcím előirányzatainak felhasználására vonatkozó szabályok [18] 2.7.3. pontja értelmében az elnök 2009. július 8-án továbbította a Költségvetési Ellenőrző Bizottság részére a képviselőcsoportok által benyújtott, az előirányzatok felhasználásáról szóló ellenőrzött jelentéseket (311812. sz. levél);

97. hangsúlyozza, hogy a főtitkár az Elnökség tagjai részére írt 2009. június 15-i feljegyzésében (D(2009)28076) kijelentette: "az ellenőrök valamennyi jelentés kapcsán fenntartások nélkül megerősítették, hogy a benyújtott elszámolások megfelelnek a szabályzatban előírtaknak";

98. megjegyzi, hogy 2009. június 16-i ülésén (a 2009. június 16-i ülés jegyzőkönyve, PE 426.193/BUR):

- a képviselőcsoportok tekintetében a 2008-as pénzügyi év lezárásáról szóló határozat vizsgálata során az Elnökség tudomásul vette és elfogadta a képviselőcsoportok által benyújtott dokumentumokat,

- az ITS képviselőcsoport elszámolásának lezárásáról szóló határozatának vizsgálata során az Elnökség elfogadta a főtitkár feljegyzésében foglalt vonatkozó következtetéseket,

- az Elnökség utasította a főtitkárt egy képviselővel szembeni követelés végső összegének megállapítására, és arra, hogy hajtsa végre a szükséges rendezést;

99. emlékeztet arra, hogy a 4000. költségvetési jogcím előirányzatainak felhasználására vonatkozó szabályok 2.2.3. pontja értelmében minden képviselőcsoportnak "belső ellenőrzési rendszert kell fenntartania";

Az európai szintű politikai pártok

100. tudomásul veszi, hogy 2008-ban a 4020. költségvetési jogcím előirányzatait a következőképpen használták fel:

(EUR) |

A 2008. évi költségvetés végrehajtása az egyezmény keretében |

Párt | Saját források | Az EP által nyújtott támogatások összesen | Összes bevétel | Támogatás mértéke a támogatható kiadások százalékában (max. 85 %) |

PPE | 1169574,08 | 3354754,00 | 4524328,08 | 79 % |

PSE | 859853,00 | 3027647,00 | 3887500,00 | 82 % |

ELDR | 420721,36 | 1115665,00 | 1536386,36 | 83 % |

EFGP | 272909,63 | 641534,00 | 914443,63 | 70 % |

GE | 176454,75 | 536539,11 | 712993,86 | 76 % |

PDE | 78746,17 | 407693,22 | 486439,39 | 83 % |

AEN | 36619,20 | 206376,01 | 242995,21 | 85 % |

ADIE | 80187,00 | 303051,35 | 383238,35 | 85 % |

EFA | 65390,25 | 226600,00 | 291990,25 | 83 % |

EUD | 50094,08 | 153821,06 | 203915,14 | 85 % |

Összesen | 3210549,52 | 9973680,75 | 13184230,27 | 80 % |

101. megállapítja, hogy az Elnökség 2009. június 17-i ülésén tízből hét európai szintű politikai párt esetében vita nélkül jóváhagyta az adott párt tevékenységi programjának végrehajtásáról és pénzügyi kimutatásáról szóló végleges jelentést (a 2009. június 17-i ülés jegyzőkönyve, PE 426.231/BUR);

102. megállapítja továbbá, hogy a főtitkár az Elnökség tagjai részére írt feljegyzésében (D(2009)30444, 2009. június 15.) az alábbi tájékoztatással szolgált:

"8. A pártok tevékenységi jelentése nagy vonalakban megfelel a támogatás igénylésekor bemutatott munkaprogramnak. A pártok elsősorban az ülések és konferenciák témája, időpontja és helyszíne tekintetében módosították eredeti programjukat. E módosítások azonban nem befolyásolják a munkaprogramok lényegét, és el kell fogadnunk azokat, hiszen a pártoknak rugalmasan kell reagálniuk az év folyamán változó politikai környezetre. A pártok átcsoportosítások révén is módosították ideiglenes költségvetésüket.

…

10. A könyvvizsgálók valamennyi jelentésben fenntartások nélkül tanúsították, hogy a bemutatott számlák megfelelnek a 2004/2003/EK rendelet jogszabályi rendelkezéseinek, és valós és hiteles képet adnak a politikai pártok 2008-as pénzügyi év lezárásakor fennálló helyzetéről;"

103. megállapítja, hogy az Elnökség 2009. szeptember 14-i ülésén jóváhagyta azon három európai szintű politikai párt – nevezetesen az FPED (Független Európai Demokraták Szövetsége), az AEN (Szövetség a Nemzetek Európájáért) és az EUD (EUDemokraták) – tevékenységi programjának végrehajtásáról és pénzügyi kimutatásáról szóló végleges jelentéseket, amelyek jelentései a 2009. június 17-i elnökségi ülésen nem álltak rendelkezésre (a 2009. szeptember 14-i ülés jegyzőkönyve, PE 426.393/BUR);

104. megállapítja továbbá, hogy az Elnökség úgy határozott, hogy az engedélyezésre jogosult tisztviselőnek 90604,58 EUR-t kell beszednie a három érintett párttól (FPED, AEN és EUD), tekintettel a részükre megítélt támogatások végső összegére;

105. tudomásul veszi a 2009. április 23-i állásfoglalásának [19] az európai szintű politikai pártok támogatására vonatkozó szabályok végrehajtásáról szóló belső ellenőri jelentés [20] következtetéseinek nyomon követésével foglalkozó 96. bekezdésére a főtitkár által adott választ, és az utalást a három "elvetett" cselekvési tervre;

106. emlékeztet arra, hogy a 2004/2003/EK rendelet [21] (11) preambulumbekezdése értelmében "biztosítani kell a lehető legnagyobb mértékű átláthatóságot és az Európai Unió általános költségvetéséből finanszírozott európai szintű politikai pártok pénzügyi ellenőrzését";

107. hangsúlyozza, hogy a "lehető legnagyobb mértékű átláthatóságot" nem lehet megvalósítani i. különösen a programtevékenységek leírására és a végleges tevékenységi jelentésekre vonatkozó modell bevezetése nélkül; valamint ii. a támogatások engedélyezésre jogosult tisztviselő által elvégzett megfelelő számú utólagos helyszíni ellenőrzés nélkül;

108. nem érti, hogyan felelhet meg az Elnökség az eljárási szabályzat 209. cikkének (2) bekezdésében ("határoz a támogatás esetleges felfüggesztéséről vagy csökkentéséről, illetve a jogalap nélkül nyújtott támogatás összegének esetleges behajtásáról") és 209. cikkének (3) bekezdésében ("jóváhagyja a kedvezményezett politikai pártok tevékenységeikről szóló végleges jelentését és éves pénzügyi kimutatását") előírt kötelezettségének az értékelési és a kifizetési eljárás átláthatóságának megvalósítása szempontjából kulcsfontosságú, fent említett szerkezeti modellek bevezetése nélkül;

Európai szintű politikai alapítványok

109. tudomásul veszi, hogy 2008-ban a 4030. költségvetési jogcím előirányzatait a következőképpen használták fel:

(EUR) |

A 4030. költségvetési jogcím végrehajtása a 2008-as pénzügyi évben |

Alapítvány | Rövidítés | Saját források | Végleges támogatás | Összes bevétel | Támogatás mértéke a támogatható kiadások százalékában (max. 85 %) |

Európai Tanulmányok Központja | CEE | 262293 | 1344892 | 1607184 | 84 % |

Haladó Tanulmányok Európai Alapítványa | FEPS | 221835 | 1208436 | 1430271 | 85 % |

Európai Liberális Fórum | ELF | 39315 | 172187 | 211502 | 81 % |

Európai Zöld Intézet | GEI | 48442 | 270836 | 319278 | 85 % |

Európa Átalakítása | TE | 23800 | 147090 | 170890 | 85 % |

Európai Demokraták Intézete | IED | 18079 | 101108 | 119188 | 85 % |

Az Uniós Politikák Megfigyelőközpontja | EUROPA | 61901 | 232900 | 294801 | 84 % |

Maurits Coppieters Központ | CMC | 21881 | 106608 | 128489 | 83 % |

Európai Politikai Alapítvány a Demokráciáért | FPED | 16635 | 120501 | 137136 | 85 % |

Alapítvány a Demokratikus EU-ért [22] | FEUD | | | | |

Összesen | | 714181 | 3704558 | 4418739 | 84 % |

110. megállapítja, hogy az Elnökég 2009. június 17-i ülésén tízből hét európai szintű politikai alapítvány esetében jóváhagyta az adott alapítvány tevékenységi programjának végrehajtásáról és pénzügyi kimutatásáról szóló végleges jelentést, és úgy határozott, hogy az engedélyezésre jogosult tisztviselőnek 85437,44 EUR többletet kell beszednie az Európai Demokraták Intézetétől és további 482544,35 EUR-t kell kifizetnie a többi hat alapítvány részére (a 2009. június 17-i ülés jegyzőkönyve, PE 426.231/BUR);

111. megállapítja továbbá, hogy a főtitkár az Elnökség tagjai részére írt feljegyzésében (D(2009)31289, 2009. június 15.) az alábbi tájékoztatással szolgált:

"9. 2008 márciusában, nem sokkal a támogatásra irányuló kérelem leadási határideje előtt az alapítványok többsége egy, a Főtitkárság illetékes szolgálataival tartott tájékoztató ülés alkalmával jelezte, hogy nem tud pontos munkatervvel szolgálni például egy-egy konferencia helyével, dátumával és témájával, vagy egy-egy tanulmány pontos témájával kapcsolatban. Ennélfogva nem volt lehetséges ellenőrizni, hogy a tevékenységek megfeleltek-e a támogatás igénylésekor bemutatott munkaprogramnak. Azokban az esetekben, amelyekben a benyújtott kérelem megfelelően pontos volt, többször megállapították, hogy jelentősebb módosításokra került sor, pl. több esemény elmaradt és egyes tanulmányok témája megváltozott.

10. Mivel az alapítványok létrehozása óta az első ilyen jellegű költségvetési évről van szó, javasoljuk a végleges jelentések elfogadását. Ugyanakkor az Elnökségnek fel kell kérnie az elnököt, hogy a 2008. évi költségvetés lezárásáról szóló levelében emlékeztesse az alapítványokat, hogy ezentúl javítani kell a tevékenységek programozását, és hogy az év során tett esetleges módosításokat indokolni kell a végleges jelentésben.

…

12. A könyvvizsgálók valamennyi jelentésben fenntartások nélkül tanúsították, hogy a bemutatott számlák megfelelnek a 2004/2003/EK rendelet jogszabályi rendelkezéseinek, és valós és hiteles képet adnak a politikai alapítványok 2008-as pénzügyi év lezárásakor fennálló helyzetéről;"

112. megállapítja, hogy az Elnökség 2009. szeptember 14-i ülésén jóváhagyta négyből három olyan európai szintű politikai alapítvány – nevezetesen az Európai Liberális Fórum (ELF), az Európa Átalakítása (TE) és az Európai Politikai Alapítvány a Demokráciáért (FPED) – tevékenységi programjának végrehajtásáról és pénzügyi kimutatásáról szóló végleges jelentését, amely nem tudta a jelentését a 2009. június 17-i ülésen megvitatás céljából benyújtani (a 2009. szeptember 14-i ülés jegyzőkönyve és az Elnökség tagjai részére írt feljegyzés, D(2009)40444, 2009. szeptember 9.);

113. megállapítja továbbá, hogy emellett az Elnökség úgy határozott, hogy az engedélyezésre jogosult tisztviselőnek az ELF-től 15144,39 EUR többletet, az FPED-től pedig 32178,58 EUR többletet kell beszednie, illetve 21965,56 EUR-t kell a TE-nek kifizetnie, és későbbi ülésre halasztotta az FPED pénzügyi évének lezárásával kapcsolatos döntést;

114. teljes mértékben támogatja az európai szintű politikai pártok és az európai szintű politikai alapítványok létrehozását és tevékenységeit; úgy véli, hogy az uniós polgárok számára rendkívüli jelentőséggel bír a teljes átláthatóság megvalósulása a pártok és az alapítványok pénzügyi irányítása és a tervezett célkitűzések végrehajtása terén;

115. úgy gondolja, hogy a mentesítésért felelős hatóságnak bemutatott információk nem igazolják meggyőzően az irányítási és a belső ellenőrzési rendszerek hatékony működését, és hogy a pártok és az alapítványok által benyújtott információk és dokumentumok nem elegendőek az állampolgárok és az adófizetők átláthatósággal kapcsolatos jogos elvárásainak való megfeleléshez; elvárja, hogy az engedélyezésre jogosult tisztviselők hozzanak létre az utólagos ellenőrzésekre vonatkozó programot, amely a megfelelőségről való megbizonyosodás fő előfeltétele;

116. üdvözli, hogy a belső ellenőrzési szolgálat 2007-ben elkezdte ajánlásai megvalósításának nyomon követését, és hogy ez az új jelentés az európai szintű politikai alapítványok vizsgálatát is tartalmazza majd;

A képviselőkre és az asszisztensekre vonatkozó szabályzat végrehajtása

117. megállapítja, hogy az Elnökség 2009. szeptember 14-i határozatában Dagmar Roth-Behrendt alelnök elnökletével létrehozta a képviselői és asszisztensi szabályzat végrehajtásával foglalkozó ideiglenes értékelő csoportot, amelynek célja, hogy megoldást találjon a felmerülő gyakorlati problémákra;

118. üdvözli ezt a kezdeményezést, és felhívja a figyelmet arra, hogy az igazgatási eljárások és a jelenlegi szabályok kiigazítását minden esetben az esetlegesen a hírnevet fenyegető és a pénzügyi kockázatok kellő figyelembevétele mellett, indokolatlan többletköltségek okozása nélkül kell elvégezni;

119. elvárja, hogy a főtitkár meghatározza az új rendszerekhez kötődő kockázatokat, és az ezen kockázatokhoz kapcsolódó szükséges igazgatási és ellenőrzési költséget;

Betöltetlen álláshelyek

120. elvárja, hogy a főtitkár minden szükséges lépést megtegyen annak érdekében, hogy a betöltetlen álláshelyek száma a lehető legkevesebbre csökkenjen és három hónapnál hosszabb ideig ne legyenek betöltetlen álláshelyek, és ezáltal is jelentős mértékben járuljon hozzá a képviselőknek nyújtott szolgáltatások javításához azzal, hogy lehetővé teszi a személyzet számára, hogy a tőlük elvárt minőségű munkát végezzék;

121. kéri a főtitkártól annak biztosítását, hogy az osztályvezetői és annál magasabb szintű betöltetlen álláshelyek más uniós intézmények tisztviselői számára is elérhetők legyenek;

Épületekkel kapcsolatos politika

122. megismétli azon felhívását, hogy a Parlament alkossa meg ingatlanokkal és épületekkel kapcsolatos hosszú távú stratégiáját; emlékeztet az Európai Unió 2010-es pénzügyi évre vonatkozó általános költségvetésének tervezetéről szóló, 2009. október 22-i európai parlamenti állásfoglalás (I. szakasz – Európai Parlament, II. szakasz – Tanács, IV. szakasz – Bíróság, V. szakasz – Számvevőszék, VI. szakasz – Európai Gazdasági és Szociális Bizottság, VII. szakasz – Régiók Bizottsága, VIII. szakasz – Európai ombudsman és IX. szakasz – Európai adatvédelmi biztos [23]) 30. bekezdésében megfogalmazott kérésére; különösen azt hangsúlyozza, hogy az ingatlanokkal és épületekkel kapcsolatos stratégia keretében figyelembe kellene venni az épületek vásárlása miatt növekvő karbantartási költségeket, valamint a középtávon emelkedő felújítási igényt; rámutat, hogy az épületekkel és ingatlanokkal kapcsolatos stratégiának a Parlament költségvetési tervének fenntarthatóságát kell szolgálnia; hangsúlyozza, hogy a Lisszaboni Szerződés hatálybalépéséből következő követelményeket is figyelembe kell venni, és elvárja, hogy tájékoztassák az eredményekről;

123. az információs irodák tekintetében arra hív fel, hogy a Parlament és a Bizottság kössenek megállapodást egy előretekintő tervezésre alapuló közép- és hosszú távú ingatlanpolitikáról, amely világosan meghatározza mindenekelőtt a vásárlási módozatokat, a mindenkori intézmény szerepét, valamint a visszafizetés időtartamát; hangsúlyozza, hogy egy ilyen megállapodás annál is inkább szükséges, mert a Bizottság és a Parlament jelenleg az információs irodák tekintetében eltérő finanszírozási formákat részesít előnyben;

Környezetvédelmi vezetési és hitelesítési rendszer (EMAS)

124. megelégedéssel veszi tudomásul, hogy a Nemzetközi Szabványügyi Szervezet megadta a Parlament három fő munkahelyének a környezetvédelmi vezetési rendszerre vonatkozó ISO tanúsítványt (ISO 14001:2004);

125. üdvözli, hogy a Parlament:

- az első európai uniós intézmény, amely valamennyi műszaki és igazgatási tevékenységére tanúsítványt kapott,

- az elmúlt három évben csaknem 25 %-kal csökkentette gáz- és üzemanyag-felhasználását,

- úgy határozott, hogy három fő munkahelyén 100 %-ban zöld villamos energiát használ, ami lehetővé tette a szén-dioxid-kibocsátás 17 %-os csökkentését, és

- az általa termelt hulladék 50 %-át újrahasznosítja, komposztálja vagy újból felhasználja;

126. felkéri a főtitkárt, hogy tegyen intézkedéseket annak érdekében, hogy valamennyi szinten jobban megértsék azt, hogy általában el kell kerülni a szükségtelen szeméttermelést, különösen ami a különböző ülésekre gyártott – ám fel nem használt – iratokat illeti, különösen a gazdaság és a pénzügyek terén a digitális fejlesztés érdekében tett hatalmas erőfeszítés fényében; ezért javasolja a Parlament meglévő digitális berendezéseinek fejlesztését;

127. elvárja, hogy általános szabályként valamennyi döntéshozó szerv az összes, többek között az épületekkel (pl. szigetelés, geotermikus energia, bioüzemanyag, fényelektromos panelek), a közlekedéssel és az irodai eszközökkel kapcsolatos döntése során elsődleges hangsúlyt fektessen a környezetvédelmi követelményekre;

128. javasolja, hogy a Parlament – a néhány tagállamban jelenleg már alkalmazott gyakorlathoz hasonlóan – vegyen részt a személyzet otthona és munkahelye közötti tömegközlekedés költségeinek visszatérítésében cserébe annak elfogadásáért, hogy a Parlament garázsaihoz egyre kevésbé lehet hozzáférni, mivel egy ilyen rendszer csökkentené a minden reggel Brüsszel felé tartó gépjárművek számát, és az ehhez kapcsolódó szén-dioxid-kibocsátást;

129. teljes mértékben támogatja a többnyelvűség elvét, és tudomásul veszi a Parlament 2007. október 24-i határozatát [24], amelynek értelmében újra az összes hivatalos nyelvre lefordítják a szó szerinti jegyzőkönyvet, ami 14840000 EUR többletköltséggel jár; kéri, hogy elemezzék, hogyan kerülnek felhasználásra a szó szerinti jegyzőkönyv különböző nyelvi változatai;

130. véleménye szerint az EMAS-csoportnak függetlenül kellene működnie, és megfelelő pénzügyi erőforrásokkal kellene rendelkeznie a feladatai ellátásához; kéri, hogy az EMAS-csoport továbbítsa éves jelentését a Költségvetési Ellenőrző Bizottság elnökének;

131. aggodalmának ad hangot a Parlament területén folyamatosan előforduló kisebb bűncselekmények miatt; felkéri a főtitkárt, hogy szenteljen különleges figyelmet az ügynek a kisebb bűncselekmények előfordulásának csökkentése érdekében;

Közlekedés

132. megállapítja, hogy a Parlament által 2009-ben vásárolt összes gépkocsi esetében a szén-dioxid-kibocsátás meghaladta az ugyanabban az évben az uniós piacon található új gépkocsik átlagos kibocsátási értékét; tudatában van annak, hogy ma már egyre több a nagy teljesítményű, az átlagosnál alacsonyabb kibocsátású gépkocsi, a hibrideket is beleértve;

133. felkéri az illetékes hatóságokat, hogy 2010. december 31-ig újítsák meg a Parlament saját diplomáciai és reprezentatív célokra használt, szedánokból álló teljes gépjárműparkját olyan járművekkel, amelyek CO2-kibocsátása nem haladja meg azon legutolsó év uniós átlagát, amelyre vonatkozóan rendelkezésre állnak bizottsági adatok, és e járművek használatát korlátozzák az elnökre, a képviselőcsoportok vezetőire és a magas szintű látogatókra, és a fenti határidőig biztosítsák, hogy Brüsszelben és Strasbourgban a képviselők rendelkezésére álló gépkocsik megfeleljenek az Euro 5 európai kibocsátási normának;

134. meglepetéssel látja, hogy a legtöbb 2008-ban vásárolt gépkocsit (1 db Audi A 8 3.0 Tdi és 3 db BMW 730 i) úgy ítélték meg, hogy azok a felhasználók szükségleteinek megfelelő leginkább környezetbarát járművek; arra biztatja a Parlamentet, hogy vizsgálja felül a Brüsszel határán belüli közlekedésre igénybe vehető kerékpárkölcsönző szolgáltatását a szolgáltatás bővítésének szempontjából; kéri továbbá, hogy a Parlament a plenáris ülések idejére hozza létre megfelelő számú kerékpárral rendelkező, saját kerékpárkölcsönzőjét Strasbourgban;

A tanulmányok összehangolása

135. megállapítja, hogy 2008-ban a Belső Politikák Főigazgatósága 7,1 millió EUR-t, a Külső Politikák Főigazgatósága 499423 EUR-t használt fel külső tanulmányokra (válasz a 24. kérdésre); kéri, hogy az illetékes szolgálatok egy új külső tanulmány megrendelését megelőzően ellenőrizzék, hogy már rendelkezésre áll-e hasonló tanulmány és/vagy egy másik uniós intézmény készít-e ilyen tanulmányt;

136. felkéri a főtitkárát, hogy vegye fel a kapcsolatot a többi európai uniós intézménnyel abból a célból, hogy létrehozzanak egy központi adatbázist az elkészített tanulmányok tárolására, amelyhez a nagyközönség is hozzáférhetne;

Adatbázisokhoz való hozzáférés

137. megállapítja, hogy a kereskedelmi elektronikus információszolgáltatási előfizetések díja összesen 804987 EUR-t tett ki 2008-ban és 970484 EUR-t 2009-ben; kéri az illetékes szolgálatokat, hogy a szerződések megújításakor javítsák a hozzáférési feltételeket, hogy ezáltal több felhasználó – többek között képviselők – élhessen ezekkel az információs szolgáltatásokkal;

A szponzorált csoportok látogatásához kapcsolódó költségek megtérítése

138. kéri, hogy a szponzorált csoport látogatása keretében felmerült költségeknek a csoportfelelős részére történő megtérítése mindig banki átutalással történjen, és ne készpénzben; kéri továbbá, hogy a Parlament készítsen tanulmányt annak vizsgálata érdekében, hogy a hivatalos látogatói csoportok által viselt utazási költségek átalánydíjas térítési rendszere megfelelő lenne-e, figyelembe véve a látogatások eltérő indulási állomásait és célállomásait, vagy inkább egy, a tényleges költségeket – maximális összeg meghatározásával – visszatérítő rendszer lenne alkalmasabb az ilyen csoportok számára.

[1] HL L 71., 2008.3.14.

[2] HL C 273., 2009.11.13., 1. o.

[3] HL C 127., 2009.6.5., 1. o.

[4] HL C 269., 2009.11.10., 1. o.

[5] HL C 273., 2009.11.13., 122. o.

[6] HL L 248., 2002.9.16., 1. o.

[7] PE 349.540/Bur/ann/fin.

[8] HL C 27. E, 2008.1.31., 225. o.

[9] Az európai átláthatósági kezdeményezés.

[10] HL L 357., 2002.12.31., 1. o.

[11] Elérhető az alábbi címen: http://www.europarl.europa.eu/document/activities/cont/200911/20091120ATT64961/20091120ATT64961EN.pdf

[12] Lásd még: http://ec.europa.eu/budget/library/documents/implement_control/fin_rules/syn_pub_rf_modex_en.pdf

[13] Elérhető az alábbi címen: http://www.europarl.europa.eu/document/activities/cont/200911/20091118ATT64756/20091118ATT64756EN.pdf

[14] Lásd még: http://ec.europa.eu/budget/library/documents/implement_control/fin_rules/syn_pub_rf_modex_en.pdf

[] A képviselőcsoportok és a független képviselők összetételének változása következtében.

[] Az Elnökség 2008. december 3-i határozata.

[] A 4000. költségvetési jogcím előirányzatainak felhasználására vonatkozó szabályok 2.1.6. pontja, valamint az Elnökség 2008. december 15-i határozata értelmében; a kiegészítő előirányzatokat 2009. március 30-ig fel kell használni.

[18] PE 335.475/BUR/Rev2.

[19] HL L 255., 2009.9.26., 3. o.

[20] http://www.europarl.europa.eu/document/activities/cont/200911/20091120ATT64976/20091120ATT64976EN.pdf

[21] HL L 297., 2003.11.15., 1. o.

[] A végleges jelentés még nem került elfogadásra.

[23] Elfogadott szövegek, P7_TA(2009)0052.

[24] Az Európai Parlament 2007. október 24-i határozata a Parlament eljárási szabályzatának a szó szerinti jegyzőkönyvekről szóló 173. cikkének módosításáról és egy új 173a. cikkel történő kiegészítéséről (HL C 263. E, 2008.10.16., 409. o.).

--------------------------------------------------